KOMISIJOS SPRENDIMAS
2006 m. birželio 27 d.
iš dalies keičiantis Sprendimą 2006/148/EB dėl profilaktinio skiepijimo nuo labai patogeniško paukščių gripo H5N1 pradžios ir susijusių vežimo nuostatų Prancūzijoje
(pranešta dokumentu Nr. C(2006) 2875)
(autentiškas tik tekstas prancūzų kalba)
(2006/438/EB)
EUROPOS BENDRIJŲ KOMISIJA,
atsižvelgdama į Europos Bendrijos steigimo sutartį,
atsižvelgdama į 2005 m. gruodžio 20 d. Tarybos direktyvą 2005/94/EB dėl paukščių gripo kontrolės Bendrijoje priemonių ir panaikinančią Direktyvą 92/40/EEB (1), ypač į jos 57 straipsnio 2 dalį,
kadangi:
(1)
2006 m. vasario 24 d. Komisijos sprendimu 2006/148/EB dėl profilaktinio skiepijimo nuo labai patogeniško paukščių gripo H5N1 pradžios ir susijusių vežimo nuostatų Prancūzijoje (2) buvo patvirtintas profilaktinio skiepijimo nuo labai patogeniško paukščių gripo H5N1 planas, kurį 2006 m. vasario 21 d. Komisijai pateikė Prancūzija (toliau - profilaktinio skiepijimo planas), ir nustatytos tam tikros priemonės, taikomos Prancūzijoje, kurioje atliekamas profilaktinis skiepijimas.
(2)
Remiantis profilaktinio skiepijimo planu Prancūzijoje buvo skiepijamos antys ir žąsys nuo labai patogeniško paukščių gripo H5N1; ši veikla buvo apibrėžta kaip bandomasis projektas, nes nėra sukaupta daug patirties profilaktiškai skiepijant šias rūšis.
(3)
Remiantis profilaktinio skiepijimo planu, patvirtintu Sprendimu 2006/148/EB, skiepijimas turėjo būti baigtas 2006 m. balandžio 1 d.
(4)
2006 m. balandžio 20 d. Prancūzija pateikė pirmą išsamią skiepijimo ataskaitą. Be to, Prancūzija paprašė tomis pačiomis sąlygomis pratęsti profilaktinio skiepijimo laiką iki 2006 m. birželio 30 d., nes ji siekia įgyti daugiau patirties ir ištirti epidemiologinę padėtį, ir atitinkamai pateikė profilaktinio skiepijimo plano pakeitimą.
(5)
Remdamasi Prancūzijos ataskaitoje pateikta informacija Komisija mano, kad būtina įgyti daugiau praktinio darbo patirties naudojant skiepus, užkertančius kelią labai patogeniško paukščių gripo H5N1 plitimui ančių ir žąsų populiacijose. Todėl tikslinga patvirtinti profilaktinio skiepijimo pratęsimą, kurio prašė Prancūzija, iki 2006 m. birželio 30 d.
(6)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2006/148/EB 2 straipsnio 1 dalies pirma pastraipa pakeičiama taip:
„1. Profilaktinio skiepijimo planas, kuriame iki 2006 m. birželio 30 d. numatomas skiepijimas nuo labai patogeniško paukščių gripo H5N1, kurį Prancūzija pateikė Komisijai 2006 m. vasario 21 d., ir jo 2006 m. balandžio 20 d. pakeitimas patvirtinamas (profilaktinio skiepijimo planas)“.
2 straipsnis
Adresatas
Šis sprendimas skirtas Prancūzijos Respublikai.
Priimta Briuselyje, 2006 m. birželio 27 d.